送瑜上人歸筠乞食
作者：釋德洪
朝代：宋

paragraphs: 蜂房蟻穴天魔宫，青蓮忽生樓閣重。
升堂撾鼓集衲子，争看掣電飛機鋒。
耆年過憂食時至，欲學遣化毗耶翁。
瑜禪聞之粲一笑，此老變怪驚兒童。
我當乞行等貧富，欲使勝利傳無窮。
出門掌鉢何所詣，胡馬舊聞嘶北風。
霜清月冷動歸思，已覺荷山生眼中。
會看對衆捧瓔珞，平等心華含太空。